Basel

**Basel** o **Basilea** es un citate de Switza con circa 200.000 de habitantes (2015) pretende – post Zurico e Geneva – le tertie rango inter le centros urban del pais. 

Basel confina directemente con Germania e Francia e es in isto un singular phenomeno mundial, formante le centro del assi nominate »Regio Basiliensis« o »Regio TriRhena«. In le agglomeration trinational de Basel vive circa 840.000 homines, del quales circa 480.000 in le territorio switze. Le canton de Basel-Citate se compone de tres communas: Le citate de Basel con 176.700 habitantes, Riehen con 22.000 habitantes e Bettingen con 1.300 habitantes. 35% del population urban es de provenientia estranie, un quota que solo es superate per Geneva con 48 %. 

Basel es le capital del canton Basel-Citate con solmente 37 km2, essente assi le canton le plus parve de Switza in quanto a su superficie e le plus densitate in quanto a su population. Le fluvio Rheno divide le citate in duo partes e connecte Switza con le porto maritime final de Rotterdam (Paises Basse) e le Mar del Nord.

## Geologia e Climate

Basel es situate in un depression terrestre, formate per le Rheno, e es circumferite per tres catenas de montanias. In le west le Vosgos (in Francia), in le est le Silva Nigre (in Germania) e in le sud le prolongamentos del Jura switze. Iste depression terrestre influe le clima del citate e del region de Basel que es plus temperate in comparation con altere regiones de Switza al nord del Alpes. 

Le tres placas terrestre del Vosgos, del Silva Nigre e del Jura collide in le depression terrestre de Basel, provocante un latente periculo de movimentos seismic (tremor de terra). Le tremor plus grande del historia switze occurreva in 1356 con centos de mortos e era perceptibile usque Paris, Colonia (Köln) e altere regiones septentrional in Europa.

## Lingua

Le lingua official (como lingua scribite) es le lingua german, ma le idioma parlate es un dialecto derivate del Alte-Alemanno (Hochalemannisch). In le scholas es obligatori le inseniamento del lingua francese.

## Religion

In 1950 le Protestantismo (63,3%) e le Catholicismo (31,3%) formava le religiones plus grande. In le annos sequente le adhesion al fede christian se diminueva de plus in plus. Le censo de 2012 da como resultato: Protestantismo (16,5%) e Catholicismo (15,3%), durante que le cifra del aconfessionales attingeva 44,7% (in 2012). Alteremente le Islam se multiplicava de 0,02% (in 1950) a 9,3% (in 2012), un cifra que intertanto (2015) poterea haber superpassate 10%. Iste augmento saliente resulta principialmente del immigration. Desde le 12e seculo il existe un communitate judaic con actualmente circa 1.100 adherentes in le citate e su vicinitate. Il esseva in Basel, ubi Theodor Herzl in agosto 1897 proclamava le projecto de un Stato sionistic (Sionimso) in Palestina. 

## Economia e Scientias

Basel es un importante centro industrial, sur toto del industria chimic e pharmaceutic. Le interprisa Novartis es le consortio mundial le plus grande del sector chimic/pharmaceutic. Altere consortios de fama mundial son Hoffmann-La-Roche, Ciba Speciality Chemicals, Syngenta, Lonza, Actelion, Clariante e Swiss International Airlines que totes ha su centro in Basel. Un altere sector economic son le bancas. Le secunde sede del Union de Bancas Switze (UBS) se trova – post celle de Zurico – anque in Basel. Item le Banca de Pagamentos International (Bank for International Settlements, BIS) ha su sede in Basel. Fundate in 1930, le BIS es le organisation financiari le plus vetule del mundo e del qual actualmente son membros le Bancas Central de circa 60 Statos.

Basel es in ultra un centro de diverse ferias, del quales le »Mustermesse« (Feria de Monstras), le »BaselWorld« (horologios e joieles) e le »Art Basel« ha un reputation national e international. Le citate es de mesmo un centro importante de medicina tropical e de diverse altere societates scientific.

## Cultura

In quanto al activitates cultural, Basel era e es usque le presente un traditional puncto crucial in Europa. Le prime universitate in terras del hodierne Confederation Helvetic esseva fundate in 1460 in iste citate que se disveloppava ab nunc a un centro del Rationalismo (»Aufklärung«) e del Humanismo. Inter multe alteres il esseva Erasmus de Rotterdam, Paracelsus, Hans Holbein le Juvene, varie membros del illustre familia Bernoulli, Leonhard Euler e Friedrich Nietzsche que obrava in Basel. 

## Museos

In Basel il ha un multitudine de museos, unos de fama mundial, como le Museo de Arte (Kunstmuseum Basel) que hospita le plus grande e importante collection de arte public de Switza, pois le Collection Beyeler e le Museo Tinguely.

## Traffico

Basel es un importante nodo de communicationes. Il ha tres stationes ferroviari: un station switze (SBB), un station francese (SNCF) e un station german (DB). Le aeroporto se trova a 3,5 kilometros del citate como zona exterritorial in Francia (EuroAirport Basel-Mulhouse-Freiburg). Le portos del Rheno de Kleinhüningen, Birsfelden e Muttenz jungen le Confederation Switze con le porto maritime de Rotterdam (Paises Basse) a 832 kilometros de distantia. Circa 15% del exportationes switze se realisa super le tres portos rhenan.

## Historia

Seculo VI a.Chr. – Le Celtas se installa al ripas del Rheno.

44 a.Chr. – Le romanos funda le citate de Augusta Raurica (hodie: Kaiseraugust) a 10 kilometros de Basel e construe tamben un base militar sur le collina ubi se eleva hodie le cathedral basilense.

374 p.Chr. – Le nomine de »Basilia« es mentionate pro le prime vice in un documento del anno 374.

450 – Con le declino del Imperio Roman le region de Basel es colonisate per le alemannos e, plus tarde (seculo VI), per le francos.

740 – Basel deveni sede episcopal. 

917 – Un invasion hungare sacchea e devasta Basel.

962/1006/1032 – Basel forma parte del Sacre Imperio Roman, le imperio maxime de celle epoca.

1000 – Basel es recognoscite como citate libere intro le Sacre Imperio Roman.

1019 – Initio del construction del cathedral de Basel (obra terminate in 1500).

1225 – Es construite un del prime pontes rhenan (Mittlere Rheinbrücke). Le original construction de ligno es reimplaciate in 1903 per un construction de petra.

1348 – Mori de peste quasi le medietate del population del citate.

1356 (18 de octobre) – Un tremor de terra devasta le citate de Basel. Es le terremoto le plus intensive in Europa central (al nord del Alpes) unquam annotate in le historia.

1431-1449 – Le citate deveni per 18 annos le centro del christianismo occidental gratias al Concilio Ecumenic del Ecclesia Catholic (Consilio de Basel). In iste synodo Amadeus VIII, duce de Savoia (1383-1451), es eligite Papa (Felix V; reg. 1439-1449).

1460 – Fundation del Universitate de Basel, le prime »alma mater« sur le territorio switze.

1488 – Johannes Petri funda in Basel le societate editorial Schwabe, essente iste le mundialmente plus antique casa editorial ancora existente. Etiam le editor Johann Froben, note per haber publicate le obras de Erasmo, habeva su activitate in Basel.

1499 (22 de septembre) – Le Pace de Basel conclude le Guerra de Suabia (Schwabenkrieg), in que anque le Confederation Helvetic era involvite (februario a septembre 1499). Es conferite al Confederation Helvetic le status de inmediation imperial (Reichsfreiheit) con un grande autonomia intra le Sacre Imperio Roman.

1501 (13 de julio) – Basel se associa al Confederation Helvetic.

1529 – Con Johannes Oecolampadius Ecolampadio (1482-1531) Basel adapta le Reformation protestante. Deinde le citate se evolve a un centro editorial libere e sin censura. 

1543 – Andreas Vesalius Vesalio edita in Basel su obra *[[De Humanis Corporis Fabrica]]*, le libro le plus ancian de anatomia unquam publicate.

1563-1611 – Diverse epidemias de peste affecta le citate (1563-1564 con 4000 mortos; 1676-1678 con 800 mortos; 1582-1583 con 1200 mortos; 1593-1594 con 900 mortos; e ultimemente 1609-1611 con 3600 mortos). 

1648 – Johann Rudolf Wettstein, syndico de Basel, representa le Confederation Helvetic in le Congresso de Pace in Münster que pone fin al Guerra de Trenta Annos (1618-1648) in que le Confederation non era involvite. Le Confederation Helvetic attinge su independentia formal e juridic del Sacre Imperio Roman del Nation German. 

1790 (20 de decembre) – Es abolite le servage (angl. *serfdom*, germ. *Leibeigenschaft*).

1795 – Le Pace de Basel termina le guerra inter Francia, Espania e Prussia.

1797 – Es proclamate le equalitate de tote le citatanos cantonal de Basel.

1798-1803 – Basel forma parte del »Republica Helvetic« que es un Stato satellite de Francia.

1819 (4 de agosto) – Se effectua le ultime execution (pena de morte). [In Basel-Campania: 1851].

1833 (26 de agosto) – Conflictos inter le population urban e rural causa le division del Canton de Basel in duo semicantones, le de *Basel-Citate* (urban) e le de *Basel-Campania* (rural), situation que perdura usque al actualitate, ben que le motivos originari non ha plus un relevantia in le presente.

1848 – Le catholicos (del rito roman) acquire le derecto de citatano. [Vide etiam: 1529]

1875 (9 de maio). Basel se da un nove constitution, le qual in su fundamentos es ancora valide.

1878 – Es conferite al Ecclesia Catholic Antique (tamben nominate Vetere-Catholicos) le status de un ecclesia officialmente recognoscite. Le ecclesia observa largemente le doctrina del Catholicismo, ma refuta le dogma del infallibilitate del Papa e alicun altere dogmas del Catholicismo Roman.

1897 (29-31 de augusto) – Theodor Herzl (1860-1904) presenta in Basel al prime Congresso Sionista su projecto de un Stato judaic in Palestina. In su diario (3 de septembre 1897) ille scribeva: »In Basel io ha fundate le Stato hebree«, le moderne Israel.

1953 – Inauguration del aeroporto binational (Switza e Francia) que es localisate in Blotzheim (Francia). In 1993 illo se extende a un aeroporto triregional (Switza, Francia, Germania) e international.

1963 – Es fundate le »Regio Basilienis« pro le cooperation transnational (Switza, Francia e Germania).

1972 – Le communitate judaic de Basel es, per prime vice in Switza, elevate al mesmo rango con le ecclesias christian. 

1996 (7 de martio) – Fusion del consortios pharmaceutic de Ciba-Geigy e Sandoz, con sede in Basel. Es le fusion de interprisas le plus grande in le historia de Switza. Del nove consortio unite nasce le Novartis SpA, item localisate in Basel.

1998 (29 de junio) – Le Societate de Bancas Switze (germ. Schweizerische Bankgesellschaft) in Zurico e le Union de Bancas Switze (germ. Schweizerischer Bankverein) se fusionan in Basel sub le nomine de »Union Bank of Switzerland« (UBS) con sede in Zurico e Basel. Le nove instituto bancari es un del plus grande del mundo e representate in plus de 50 paises.